ଜାଲ୍ ନୋଟ୍ କାରଖାନା ଉପରେ ଚଢାଉଃ ୨ ଗିରଫ\t March 18th, 20:05 PM March 18th, 20:05 PM\nପାରଳାଖେମୁଣ୍ଡି, ୧୮ା୩(ସ୍ବ.ପ୍ର.): ଗଜପତି ଜିଲା ପାରଳାଖେମୁଣ୍ଡି ସହରସ୍ଥ ଶ୍ରୀଧର ନଗର ଅଞ୍ଚଳର ଏକ ଜାଲ୍ ନୋଟ୍ କାରଖାନା ଉପରେ ସୋମବାର ପୋଲିସ ଚଢାଉ କରିଛି। ସେଠାରୁ ୨ଲକ୍ଷ ୫୦ହଜାର ଟଙ୍କାର ଜାଲ୍ ନୋଟ ଓ ବିଭିନ୍ନ ପ୍ରସ୍ତୁତି ସାମଗ୍ରୀ ଜବତ କରାଯିବା ସହ ୨ଜଣଙ୍କୁ ଗିରଫ କରାଯାଇଛି। ସେମାନେ ହେଲେ ଗୁରାଣ୍ଡି ଥାନା ଅଧୀନ ମହାଦେଇପୁର ଗ୍ରାମର ଦାମୋଦର ପରିଡାଙ୍କ ପୁଅ କରୁଣାକର ପରିଡା (୩୯) ଓରଫ ଟିଟୁ ଏବଂ ଆନ୍ଧ୍ରପ୍ରଦେଶ ଶ୍ରୀକାକୁଲମ ଜିଲା ମେଳିଆପୁଟ୍ଟି ଥାନା ଅଧୀନ ବସୁନ୍ଧରା ଗ୍ରାମର ସ୍ବର୍ଗତ ଭଗବାନ ମାଝିଙ୍କ ପୁଅ ସନ୍ତୋଷ ମାଝି (୪୦)। ଅଭିଯୁକ୍ତ ଦ୍ୱୟ ଏକ ଭଡ଼ା ଘରେ ଏହି କାରବାର କରିଆସୁଥିଲେ ବୋଲି ଏସ୍ପି ଶାରା ଶର୍ମା ଏକ ଖବରଦାତା ସମ୍ମିଳନୀରେ କହିଛନ୍ତି।\nସୂଚନା ଅନୁଯାୟୀ, ଶ୍ରୀଧର ନଗରର ଦ୍ୱିତୀୟ ଲେନ୍ରେ ଜାଲ୍ନୋଟ କାରଖାନା ରହିଥିବା ପୋଲିସ କୌଣସି ସୂତ୍ରରୁ ଖବର ପାଇଥିଲା। ଏହାପରେ ଏସ୍ପିଙ୍କ ନିର୍ଦ୍ଦେଶ କ୍ରମେ ସୋମବାର ପୂର୍ବାହ୍ନ ୧୧ଟାରେ କାରଖାନା ଉପରେ ଚଢାଉ କରାଯାଇଥିଲା। ଚଞ୍ଚଳା ବାରିକଙ୍କ ଘରକୁ ଭଡା ସୂତ୍ରରେ ନେଇ ଅଭିଯୁକ୍ତ କରୁଣାକର ପରିଡା ଓ ସନ୍ତୋଷ ମାଝୀ ବହୁ ଦିନ ହେଲା ଜାଲ୍ ନୋଟ କାରବାର କରିଆସୁଥିଲେ। ଏଠାରେ ଜାଲ୍ ନୋଟ୍ ଛାପି ବିଭିନ୍ନ ଅଞ୍ଚଳକୁ ପଠାଉଥିବା ଜଣାପଡ଼ିଛି। ଅଭିଯୁକ୍ତ ଦ୍ୱୟଙ୍କୁ ପୋଲିସ ଗିରଫ କରିବା ସହ ଜାଲ୍ ୨ଲକ୍ଷ ୫୦ହଜାର ଟଙ୍କା, ନୋଟ୍ ତିଆରି ସାମଗ୍ରୀ, ନୋଟ ସାଇଜ୍ କାଗଜ, ବକେଟ୍, ୨ଟି ମୋବାଇଲ ଫୋନ, ୨ଟି ମୋଟର ସାଇକେଲ ସମେତ ବିଭିନ୍ନ ସାମଗ୍ରୀ ଜବତ କରିଛି। ଉକ୍ତ ଘରକୁ ସିଲ୍ କରାଯାଇ ପୋଲିସ୍ ମୁତୟନ କରାଯାଇଛି। ଏହି ଘଟଣାରେ ଆହୁରି କେତେଜଣ ସମ୍ପୃକ୍ତ ଥିବା ସନ୍ଦେହ କରାଯାଉଛି ଏବଂ ସେମାନଙ୍କୁ ଅତି ଶୀଘ୍ର ଧରାଯିବ ବୋଲି ଏସ୍ପି ଶର୍ମା କହିଛନ୍ତି ା ଏନେଇ ପାରଳାଖେମୁଣ୍ଡି ଥାନାରେ କେସ୍ ନଂ. ୭୨/୧୯ ରୁଜୁ ହୋଇ ଅଧିକ ତଦନ୍ତ ଜାରି ରହିଛି। ଚଢାଉରେ ପାରଳାଖେମୁଣ୍ଡି ଏସ୍ଡିପିଓ ଠାକୁର ପ୍ରସାଦ ପାତ୍ର, ଥାନା ଅଧିକାରୀ ବିବେକାନନ୍ଦ ସ୍ବାଇଁ, ଏସ୍ଆଇ ସୁନିଲ କୁମାର ଦଳେଇ, ଏଏସ୍ଆଇ ଜଗଦୀଶ ପଣ୍ଡା, ଦିବାକର ପ୍ରଧାନ ପ୍ରମୁଖ ସାମିଲ ଥିଲେ।
